*****

ΚΑΝΟΝΙΣΜΟΣ (ΕΟΚ) αριθ. 2661/85 ΤΗΣ ΕΠΙΤΡΟΠΗΣ

της 20ής Σεπτεμβρίου 1985

για παρέκκλιση από τους κανονισμούς (ΕΟΚ) αριθ. 262/79 και (ΕΟΚ) αριθ. 1932/81 όσον αφορά το βούτυρο που προορίζεται για την παρασκευή προϊόντων ζαχαροπλαστικής, παγωτών και άλλων προϊόντων διατροφής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργνώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως τα άρθρα 6 παράγραφος 7 και 12 παράγραφος 3,

Εκτιμώντας:

ότι οι κανονισμοί (ΕΟΚ) αριθ. 262/79 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2077/85 (4), και (ΕΟΚ) αριθ. 1932/81 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 453/85 (6), αφορούν αντίστοιχα την τιμή πωλήσεως σε μειωμένη τιμή του βουτύρου παρεμβάσεως και τη χορήγηση ενισχύσεως στο βούτυρο της αγοράς που προορίζεται για την παρασκευή προϊόντων ζαχαροπλαστικής, παγωγών και άλλων προϊόντων διατροφής·

ότι το μέγεθος των αποθεμάτων στην παρέμβαση οδήγησε σε νέα ισορροπία μεταξύ της τιμής χορηγήσεως του βουτύρου στην παρέμβαση και της ενισχύσεως στο βούτυρο της αγοράς, υπέρ του βουτύρου παρεμβάσεως· ότι είναι σκόπιμο να διευρυνθεί το περιεχόμενο των μέτρων αυτών με την αποδοχή προσωρινά, και με ορισμένους όρους, ότι οι εμπορευόμενοι που δηλώνουν υπερθεματιστές σύμφωνα με τον κανονισμό (ΕΟΚ) αριθ. 1932/81 αποδεσμεύονται από τις σχετικές τους υποχρεώσεις κατά το μέτρο που αποσύρουν σημαντικές ποσότητες βουτύρου παρεμβάσεως δυνάμει του κανονισμού (ΕΟΚ) αριθ. 262/79·

ότι πρέπει να προβλεφθεί η περίπτωση κατά την οποία οι αναγκαίες ποσότητες για την εφαρμογή του παρόντος κανονισμού δεν θα είναι διαθέσιμες σ' ένα κράτος μέλος όπου υποβάλλονται οι προσφορές·

ότι η παρέκκλιση αυτή μπορεί να παράγει πλήρη αποτελέσματα μόνον αν υπάρξη προσαρμογή των προθεσμιών μεταποιήσεως του βουτύρου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τις προσφορές που υποβλήθηκαν σε εφαρμογή του κανονισμού (ΕΟΚ) αριθ. 1932/81 και στα πλαίσια των ειδικών διαγωνισμών αριθ. 76 έως 81, κατά το μέτρο που δεν έχει λήξει η προθεσμία μεταποιήσεως που αναφέρεται στο άρθρο 2 παράγραφος 2 του προαναφερθέντος κανονισμού, η επιχείρηση που είναι υπερθεματιστής, μετά από αίτησή της, απαλλάσσεται των υποχρεώσεών της για το σύνολο ή μέρος των ποσοτήτων για τις οποίες είναι υπερθεματιστής δυνάμει του κανονισμού αυτού υπό τον όρο ότι, δυνάμει του κανονισμού (ΕΟΚ) αριθ. 262/79, έχει δηλωθεί υπερθεματιστής μιας ποσότητας βουτύρου κατά 25 % μεγαλύτερης από την ποσότητα για την οποία ζητά να απαλαγεί από τις υποχρεώσεις του δυνάμει του κανονισμού (ΕΟΚ) αριθ. 1932/81.

Στην περίπτωση αυτή, η προσφορά που υποβάλλεται σύμφωνα με το άρθρο 14 του κανονισμού (ΕΟΚ) αριθ. 262/79, πρέπει να συνοδεύεται από δήλωση στην οποία αναφέρεται ότι η προσφορά υποβλήθηκε για να μπορέσει να επωφεληθεί της εφαρμογής του παρόντος κανονισμού και ορίζεται επακριβώς ο αριθμός του ειδικού διαγωνισμού που προκάλεσε την καταγγελία του συμβολαίου, οι ποσότητες του βουτύρου που εμφαίνονται στο εν λόγω συμβόλαιο, καθώς και οι ποσότητες που είναι αντικείμενο καταγγελίας.

Άρθρο 2

Η προσφορά, σύμφωνα με τον κανονισμό (ΕΟΚ) αριθ. 262/79, πρέπει να υποβάλλεται στο κράτος μέλος όπου είχε υποβληθεί η προσφορά στα πλαίσια του κανονισμού (ΕΟΚ) αριθ. 1932/81. Στην περίπτωση κατά την οποία όταν ληφθεί υπόψη η προσφορά σύμφωνα με τον κανονισμό (ΕΟΚ) αριθ. 262/79 θα έχει σαν αποτέλεσμα να ξεπεραστούν οι διαθέσιμες ποσότητες στο εν λόγω κράτος μέλος, ο ενδιαφερόμενος οργανισμός παρέμβασης, αφού έρθει σε επαφή με τους οργανισμούς παρεμβάσεως των άλλων κρατών μελών, αναφέρει στον προσφέροντα τις συμπληρωματικές ποσότητες που είναι διαθέσιμες στα άλλα κράτη μέλη. Ο προσφέρων υποβάλλει προσφορές για αυτές τις συμπληρωματικές ποσότητες μέχρι εξαντλήσεως της ολικής ποσότητας που αναφέρεται στο άρθρο 1 πρώτο εδάφιο, στους ενδιαφερομένους οργανισμούς παρεμβάσεως. Η υποβολή όλων των προσφορών πρέπει να γίνει πριν από τη λήξη της προθεσμίας που αναφέρεται στο άρθρο 11 παράγραφος 1 στοιχείο γ) του κανονισμού (ΕΟΚ) αριθ. 262/79.

Οι οργανισμοί παρεμβάσεως λαμβάνουν τα απαραίτητα μέτρα για την αμοιβαία ενημέρωσή τους όσον αφορά τις διαθέσιμες ποσότητες βουτύρου και την υποβολή των προσφορών.

Η ασφάλεια του διαγωνισμού που αναφέρεται στο άρθρο 6 του κανονισμού (ΕΟΚ) αριθ. 1932/81 αποδεσμεύεται μόνον όταν ο ενδιαφερόμενος οργανισμός παρέμβασης έχει λάβει την απόδειξη ότι η ενδιαφερόμενη επιχείρηση δηλώθηκε υπερθεματιστής σύμφωνα με τον κανονισμό (ΕΟΚ) αριθ. 262/79 για το σύνολο της ποσότητας που αναφέρεται στο άρθρο 1 πρώτο εδάφιο.

Άρθρο 3

Όταν η επιχείρηση δηλώθηκε υπερθεματιστής σε εφαρμογή του άρθρου 1, οι προθεσμίες των επτά και των δέκα μηνών που προβλέπονται για τη μεταποίηση του βουτύρου στο άρθρο 8 και στο άρθρο 10 παράγραφος 2 του κανονισμού (ΕΟΚ) αριθ. 262/79 μειώνονται αντιστοίχως σε τρεις μήνες και πέντε μήνες.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Σεπτεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 137 της 27. 5. 1985, σ. 5.

(3) ΕΕ αριθ. L 41 της 16. 2. 1979, σ. 1.

(4) ΕΕ αριθ. L 196 της 26. 7. 1985, σ. 22.

(5) ΕΕ αριθ. L 191 της 14. 7. 1981, σ. 6.

(6) ΕΕ αριθ. L 52 της 22. 2. 1983, σ. 40.